KIRJALLINEN KYSYMYS E-3442/97 komissiolle esittäjä(t): Nel van Dijk (V) (31. lokakuuta 1997)

Aihe: Hamstereiden tahallinen häirintä ja niiden pesäkoloihin kajoaminen

Limburgissa maanviljelijät tuhoavat yhä kyntötöillään hamstereiden pesäkoloja ((Algemeen Dagblad, 18. syyskuuta 1997. Katso myös: Is er nog redding voor de hamster? - Weer een Nederlandse diersoort met uitsterven bedreigd (Voidaanko hamsterit vielä pelastaa? - Taas yksi alankomaalainen eläinlaji vaarassa kuolla sukupuuttoon) Maataloudesta, luonnonsuojelusta ja kalastuksesta vastaavan ministeriön alaisuuteen kuuluvan metsän ja luonnon tutkimuslaitoksen sanomalehtikirjoitus, syyskuu 1997. )).

Onko tämä toiminta komission mielestä perusteltua inventoitujen hamsterienpesien osalta, kun otetaan huomioon elinympäristödirektiivi ((Neuvoston 21. toukokuuta 1992 antama direktiivi 92/43/ETY luonnonvaraisen elinympäristön ja luonnonvaraisen eläimistön ja kasviston suojelemisesta - EYVL L 206, 22.7.1992, s. 7, hamsteri mainitaan liitteessä IV. )), jonka 12 artiklassa jäsenvaltioita kehotetaan kieltämään kyseisellä direktiivillä suojeltujen lajien tahallinen häiritseminen ja niiden lisääntymis- tai levähdyspaikkojen heikentäminen ja hävittäminen?

Aikooko komissio painostaa Alankomaiden hallitusta, että sen toimivaltaiset viranomaiset pitäisivät tiukemmin huolta tämän kiellon noudattamisesta?

Komission jäsenen Ritt Bjerregaardin komission puolesta antama vastaus (15. joulukuuta 1997)

Vastauksena parlamentin jäsenen kysymykseen, jonka mukaan Limburgin alueen maanviljelijät tuhoavat tahallaan hamstereita ja vahingoittavat niiden pesäkoloja, komissio ilmoittaa parlamentin jäsenelle, että väitetty hamstereiden pesäkolojen tuhoaminen kyntämällä on sen mielestä periaatteessa vastoin luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annettua direktiiviä 92/43/ETY (¨luontotyyppidirektiivi¨), joka kieltää näiden lajien tahallisen häirinnän ja lisääntymis- tai levähdyspaikkojen heikentämisen ja hävittämisen.

Direktiivin 12 artiklassa säädetään, että jäsenvaltioiden on toteutettava tarpeelliset toimenpiteet liitteessä IV olevassa a kohdassa olevia eläinlajeja koskevan tiukan suojelujärjestelmän käyttöönottamiseksi niiden luontaisella levinneisyysalueella ja kiellettävä kaikki näiden lajien yksilöitä koskeva tahallinen pyydystäminen tai tappaminen luonnossa, näiden lajien tahallinen häiritseminen sekä lisääntymis- tai levähdyspaikkojen heikentäminen ja hävittäminen. Hamsteri (Cricetus cricetus) sisältyy liitteeseen IV.

Hamsteri on suojeltu myös Alankomaiden kansallisessa luonnonsuojelulainsäädännössä, joten sen pyydystäminen tai tappaminen on kiellettyä.

Luontotyyppidirektiivin 16 artiklan mukaan jäsenvaltiot voivat poiketa 12 artiklan säännöksistä, jollei muuta tyydyttävää ratkaisua ole ja jollei poikkeus haittaa kyseisten lajien kantojen suotuisan suojelun tason säilyttämistä niiden luontaisella levinneisyysalueella. Poikkeusta voidaan käyttää muun muassa luonnonvaraisen eläimistön ja kasviston suojelemiseksi ja luontotyyppien säilyttämiseksi sekä erityisen merkittävien vahinkojen ehkäisemiseksi, jotka koskevat viljelmiä, karjankasvatusta, metsiä, kalataloutta sekä vesistöjä ja muuta omaisuutta. Poikkeus on mahdollinen myös kansanterveyttä ja yleistä turvallisuutta koskevista tai muista erittäin tärkeän yleisen edun kannalta pakottavista syistä, mukaan lukien sosiaaliset ja taloudelliset syyt, sekä jos poikkeamisesta on ensisijaisen merkittävää hyötyä ympäristölle.

Parlamentin jäsenen kysymyksen johdosta komissio pyytää Alankomaiden viranomaisilta yksityiskohtaisia tietoja hävittämisen luonteesta ja lajin häiritsemisen syistä. Jos vastauksista ilmenee, että maankäyttö tai maanviljelijöiden toiminta vahingoittaa tai tuhoaa suojeltuja lajeja (kuten hamstereita) luontotyyppidirektiivin vastaisesti, komissio pyrkii varmistamaan, että direktiivin säännöksiä noudatetaan.